《一枝春·同吴竹屿赋招张古樵诸子》
清代·过春山

绿柳池塘暗，流莺啼散，一帘丝雨。东风如许。唤起旧游情绪。

晴绵吹少，料难禁、好春归去。念故人、门掩梨花，静对冷香无语。

留连翠微深处。记梅边弄笛，满身花露。盈盈春水，为问采兰谁侣。

芳期暗卜，想猿鹤、空山无主。试听取、香径啼红，又催杜宇。

作者简介：清江苏吴县人，字葆中，号湘云。诸生。曾为新、旧《唐书》补遗纠误，未成而卒。惠栋极称之。又工诗。享年仅二十九岁。